送張安國
作者：章甫
朝代：宋

paragraphs: 前日見公如桂林，梅黄風雨天多陰。
今年見公長沙去，草綠江湖春水深。
借問長沙多少路，盡是前年曾到處。
如公正合在朝廷，胸中素藴經綸具。
吾君一視而同仁，且欲煩公蘇遠人。
親朋漫作別離惡，王事敢辭行役頻。
嗟予潦倒百無用，客食淮南兩相送。
青山可買坐無錢，日長只作還鄉夢。
九重早晚催賜環，了却功名歸故山。
屋頭乞我茆三間，布襪青鞋相伴閒。